2005D0059 — SK — 01.02.2008 — 003.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B ROZHODNUTIE KOMISIE z 26. januára 2005, ktorým sa schvaľujú plány eradikácie klasického moru ošípaných u diviačej zveri a núdzového očkovania takýchto ošípaných na Slovensku (oznámené pod číslom dokumentu K(2005) 127) (Len slovenský text je autentický) (Text s významom pre EHP) (2005/59/ES) (Ú. v. ES L 024, 27.1.2005, p.46)

Zmenené a doplnené:









▼B

ROZHODNUTIE KOMISIE

z 26. januára 2005,

ktorým sa schvaľujú plány eradikácie klasického moru ošípaných u diviačej zveri a núdzového očkovania takýchto ošípaných na Slovensku

(oznámené pod číslom dokumentu K(2005) 127)

(Len slovenský text je autentický)

(Text s významom pre EHP)

(2005/59/ES)







KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných ( 1 ), najmä na druhý pododsek jej článku 16 ods. 1 a článku 20 ods. 2, keďže: (1) V roku 2004 sa klasický mor ošípaných u diviačej zveri vyskytol v určitých oblastiach Slovenska. Ako reakcia na vypuknutie klasického moru ošípaných prijala Komisia rozhodnutia 2004/375/ES ( 2 ), 2004/625/ES ( 3 ) a 2004/831/ES ( 4 ), ktorým sa mení a dopĺňa rozhodnutie Komisie 2003/526/ES z 18. júla 2003 o ochranných opatreniach týkajúcich sa klasického moru ošípaných v určitých členských štátoch ( 5 ), na základe ktorých sa zaviedli určité dodatočné kontrolné opatrenia proti tejto chorobe. (2) Slovensko zaviedlo v celej krajine a najmä v infikovanej oblasti intenzívny program na kontrolu výskytu klasického moru ošípaných u diviačej zveri. Tento program doteraz prebieha. (3) Slovensko zodpovedajúcim spôsobom predložilo na schválenie plán eradikácie klasického moru ošípaných u diviačej zveri v oblasti Regionálnej veterinárnej a potravinovej správy Trnava (RVPS) (s pôsobnosťou v okresoch Piešťany, Hlohovec a Trnava), Levice (s pôsobnosťou v okrese Levice), Nitra (s pôsobnosťou v okresoch Nitra a Zlaté Moravce), Topoľčany (s pôsobnosťou v okrese Topoľčany), Nové Mesto nad Váhom (s pôsobnosťou v okrese Nové Mesto nad Váhom), Trenčín (s pôsobnosťou v okresoch Trenčín a Bánovce nad Bebravou), Prievidza (s pôsobnosťou v okresoch Prievidza a Partizánske), Púchov (s pôsobnosťou v okresoch Púchov a Ilava), Žiar nad Hronom (s pôsobnosťou v okresoch Žiar nad Hronom, Žarnovica a Banská Štiavnica), Zvolen (s pôsobnosťou v okresoch Zvolen a Detva), Banská Bystrica (s pôsobnosťou v okresoch Banská Bystrica a Brezno), Lučenec (s pôsobnosťou v okresoch Lučenec a Poltár) a Veľký Krtíš. (4) Slovensko okrem toho plánuje zaviesť očkovanie diviačej zveri v okresoch Trenčín, Bánovce nad Bebravou, Prievidza, Partizánske, Zvolen, Krupina, Detva, Veľký Krtíš, Lučenec a Poltár, a preto takisto predložilo na schválenie plán núdzového očkovania. (5) Slovenské orgány povolili použitie živej oslabenej vakcíny proti klasickému moru ošípaných (kmeň C) na imunizáciu diviačej zveri prostredníctvom orálnych návnad. (6) Na základe preskúmania plánov eradikácie klasického moru ošípaných u diviačej zveri, ako aj núdzového očkovania týchto ošípaných v určených oblastiach, ktoré Slovensko predložilo, sa dospelo k záveru, že tieto plány sú v súlade so smernicou 2001/89/ES. (7) Z dôvodov transparentnosti je potrebné v tomto rozhodnutí stanoviť geografické oblasti, v ktorých sa majú implementovať plány eradikácie a núdzového očkovania. (8) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, keďže: PRIJALA TOTO ROZHODNUTIE:







Článok 1

Schvaľuje sa plán predložený Slovenskom na eradikáciu klasického moru ošípaných u diviačej zveri v oblasti, ktorá je uvedená v bode 1 prílohy.

Článok 2

Schvaľuje sa plán, predložený Slovenskom, na núdzové očkovanie diviačej zveri v oblasti, ktorá je uvedená v bode 2 prílohy.

Článok 3

Slovensko okamžite prijme potrebné opatrenia na dosiahnutie súladu s týmto rozhodnutím a následne ich uverejní. Okamžite o tom informuje Komisiu.

Článok 4

Toto rozhodnutie je určené Slovenskej republike.

▼M3









PRÍLOHA

1. Oblasti, kde sa má uplatňovať plán na ozdravenie od klasického moru ošípaných u diviakov:

Územie v pôsobnosti regionálnych veterinárnych a potravinových správ (RVPS) Žiar nad Hronom (do ktorého patria okresy Žiar nad Hronom, Žarnovica a Banská Štiavnica), Zvolen (do ktorého patria okresy Zvolen, Detva a Krupina), Lučenec (do ktorého patria okresy Lučenec a Poltár), Veľký Krtíš (do ktorého patrí okres Veľký Krtíš), Komárno (do ktorého patrí územie nachádzajúce sa východne od cesty prvej triedy I/64, severne od hraníc s Maďarskom a západne od okresu Nové Zámky), Nové Zámky (do ktorého patrí územie nachádzajúce sa východne od okresu Komárno a východne od cesty prvej triedy I/64, južne od cesty prvej triedy I/75 a severne od hranice s Maďarskom) a Levice [do ktorého patrí územie nachádzajúce sa východne od okresu Nové Zámky a východne od cesty prvej triedy I/66 (E77), južne od cesty prvej triedy I/75, severne od hranice s Maďarskom a západne od okresu Veľký Krtíš].

2. Oblasti, kde sa má uplatňovať plán núdzového očkovania proti klasickému moru ošípaných u diviakov:

Územie v pôsobnosti regionálnych veterinárnych a potravinových správ (RVPS) Žiar nad Hronom (do ktorého patria okresy Žiar nad Hronom, Žarnovica a Banská Štiavnica), Zvolen (do ktorého patria okresy Zvolen, Detva a Krupina), Lučenec (do ktorého patria okresy Lučenec a Poltár), Veľký Krtíš (do ktorého patrí okres Veľký Krtíš).